เรื่องร้องเรียน (ร้องเรียน,ความสะอาด,ความปลอดภัย,ถนน) วันที่ 2023-06-28 04:13:37 — แขวงบางมด เขตจอมทอง จังหวัดกรุงเทพมหานคร
ศูนย์เรื่องราวร้องทุกข์ ได้รับการประสานผ่านระบบการจัดการเรื่องราวร้องทุกข์ สำนักงานปลัดสำนักนายกรัฐมนตรี ทำเนียบรัฐบาล รหัสเรื่อง นร02660026215 

ขอให้ปรับปรุงการให้บริการของสำนักงานเขตจอมทอง และปรับปรุงการให้บริการทางโทรศัพท์ หมายเลข 0 2427 2972 แขวงบางมด เขตจอมทอง กรุงเทพมหานคร เนื่องจากผู้ร้องแจ้งว่าเมื่อประมาณปลายเดือนพฤษภาคม 2566 ที่ผ่านมา (ไม่สามารถระบุวันที่และเวลาที่แน่ชัดได้) ผู้ร้องได้โทรศัพท์ติดต่อไปยังสำนักงานเขตจอมทองผ่านหมายเลขโทรศัพท์  0 2427 2972 เพื่อขอให้ติดตั้งกระจกนูน (ตามผู้ร้องแจ้ง) ที่สำหรับใช้ในการมองการสัญจรบริเวณมุมทางแยกถนน และแจ้งเกี่ยวกับการจัดเก็บขยะ แต่ไม่สามารถติดต่อได้ ลักษณะมีสัญญาณ แต่ไม่มีเจ้าหน้าที่รับสาย ต่อมาประมาณช่วงต้นเดือนมิถุนายน 2566 (ไม่สามารถระบุวันที่และเวลาที่แน่ชัดได้) ผู้ร้องจึงเดินทางไปแจ้งเรื่องด้วยตนเอง ในเรื่องของขอให้ติดตั้งกระจกนูน ที่สำหรับใช้ในการมองการสัญจรบริเวณมุมทางแยกถนน เนื่องจากในช่วงบริเวณ  ซอยพุทธบูชา 6 จะมีถนนหักข้อศอก มุมอับ มองทางสัญจรยาก เสี่ยงที่จะเกิดอุบัติเหตุได้ซึ่งอันตรายเป็นอย่างมาก โดยสำนักงานเขตได้ส่งเจ้าหน้าที่ฝ่ายโยธามาตรวจสอบ ทางเจ้าหน้าที่แจ้งว่า เป็นถนนหักศอกจริง แต่ว่าไม่รู้ว่าจะติดตั้งกระจกได้ไหมเนื่องจากบริเวณดังกล่าวไม่ใช่ถนนสาธารณะ มันเป็นที่ดินที่เซ็นยินยอมให้ก่อสร้างเฉยๆ อาจจะไม่ใช่ที่สาธารณะก็เป็นได้ แต่ผู้ร้องยืนยันว่าบริเวณนี้ใช่ที่สาธารณะ แต่ทางสำนักงานเขตก็ไม่ได้มีท่าทีที่จะรับปากว่าจะเข้ามาติดกระจกดังกล่าวให้แต่อย่างใด และไม่แจ้งรายละเอียดให้รับทราบว่าจะต้องทำอย่างไรต่อไป (ผู้ร้องแจ้งว่าเคยขอให้ติดตั้งตั้งแต่ช่วงถนนสร้างเสร็จใหม่ๆ ราว 10 ปีแล้ว แต่ก็ยังไม่ติดตั้งอีกเช่นเดิม) และอีกส่วนจะเป็นในเรื่องของการที่ผู้ร้องจะแจ้งเกี่ยวกับการขอให้เข้ามาจัดเก็บขยะที่ไม่เรียบร้อย ซึ่งภายในซอยจะมีขยะอยู่ช่วงกลางซอย ล้น เกลื่อนถนน  และบ้านของเพื่อนบ้านหลังหนึ่งที่จะมีเศษใบไม้เยอะ ผู้ร้องให้หน่วยงานเข้ามาดำเนินการเก็บขยะดังกล่าว โดยเมื่อโทรศัพท์ติดต่อไป หน่วยงานจะอ้างว่าเข้าไปเก็บมาแล้ว หรือบางทีก็จะแจ้งว่าเดี๋ยวให้เจ้าหน้าที่เข้าไปใหม่ ปัจจุบัน(วันที่ 28 มิถุนายน 2566) ก็ยังไม่มีการดำเนินการใดๆทั้งสิ้น ซึ่งผู้ร้องเห็นว่าสำนักงานเขตจอมทองไม่มีใจในการให้บริการประชาชนเลยแม้แต่น้อย จึงประสงค์ให้ปรับปรุงและแก้ไขปัญหา เพื่อเป็นการอำนวยความสะดวกในการใช้บริการของประชาชนต่อไป

//หมายเหตุ ปักหมุดที่สำนักงานเขตเพราะไม่สามารถปักละติจูด ลองติจูด ที่ชัดเจนได้ กรุณาอ่านรายละเอียดสถานที่จากรายละเอียดการแจ้งเป็นหลัก
ศูนย์ฯ ประสานมาเพื่อตรวจสอบและดำเนินการ และโปรดพิจารณาให้ความคุ้มครองผู้ร้องและผู้เกี่ยวข้องอย่าให้ต้องรับภัย หรือความไม่ชอบธรรมอันเนื่องมาจากการร้องเรียน การเป็นพยาน หรือการให้ข้อมูลนั้น  #ศรท  #ศรท1111
#1555 #citydata